b'\n_START_ARTICLE_\nVelika nagrada Vichyja 1934\n_START_SECTION_\nPred dirko\n_START_PARAGRAPH_\nPrva in edina dirka za Veliko nagrado Vichyja je potekala na isti dan kot dirka za Veliko nagrado Nem\xc4\x8dije, zato ve\xc4\x8dino tovarni\xc5\xa1kih mo\xc5\xa1tven ni bilo, pri\xc5\xa1lo je le mo\xc5\xa1tvo Scuderia Ferrari z dirka\xc4\x8dema Carlom Felicejem Trossijem in Marcelom Lehouxom. Kljub temu pa je bila \xc5\xa1tartna lista zaradi \xc5\xa1tevilnih privatnikov tako velika, da so morali opraviti dve preddirki po trideset krogov, na katerih se je deset dirka\xc4\x8dev uvrstilo v finale, kjer so dirka\xc4\x8di vozili \xc5\xa1estdeset krogov.\n_START_SECTION_\nDirka\n_START_PARAGRAPH_\nNa \xc5\xa1tartu finalne dirke je povedel Philippe \xc3\x89tancelin, sledil mu je Lehoux, ki pa je kmalu po \xc5\xa1tartu na mokri uli\xc4\x8dni stezi zadel v robnik in moral na postanek v bokse na popravilo. Po prvem krogu je imel \xc3\x89tancelin \xc5\xbee dvanajstsekundo prednost pred Trossijem, sledili pa so jima \xc5\xa1e Whitney Straight, Ren\xc3\xa9 Dreyfus in Benoit Falchetto. Dreyfus se je prebil na drugo mesto, Trossija pa je uspel prehiteti tudi Straight, toda nato je Trossi, ki je slovel kot odli\xc4\x8den dirka\xc4\x8d na ozkih uli\xc4\x8dnih stezah, pospe\xc5\xa1il in prehitel tako Straighta kot tudi Dreyfusa. Proti koncu dirke je imel vodilni \xc3\x89tancelin te\xc5\xbeave z zavorami, zato sta ga v \xc5\xa1tiriintridesetem krogu lahko prehitela Trossi in Straight, in je padel na tretje mesto, vse do konca dirke pa se vrstni red pri vrhu ni ve\xc4\x8d spremenil.'